Die Pumas het in die verlede getoon dat hulle nie in die reeks vir die Blou Bulle terugstaan nie, en die kragmeting Saterdag in Nelspruit beloof om die hoogtepunt van die naweek te wees.
Die Suid-Afrikaanse A-flank, Chris Cloete, is terug by die Pumas ná sy uitblinkerspel vir die Ierse provinsie Munster, en die haker, Frankie Herne, wat verlede jaar die meeste drieë indie reeks (nege) gedruk het, is op die bank gekies.
Hulle was darem verlede seisoen eerste (Griekwas en WP) en tweede (Sharks en OP) in onderskeidelik die Sentraal- en die Suiderafdeling. Of hulle dit vanjaar gestand sal doen, sal ’n mens moet sien.
Die Luiperds en die Griffons sorg gewoonlik vir fel mededingende rugby, en hulle sal die stryd hervat waar die Noord-Vrystaters die Noordwesters verlede jaar in die eindstryd van die Curriebeker- Eerste Liga geklop het. Sover dit die Supersportreeks aangaan, was hulle die agterosse in die Sentraalafdeling.